32002L0080
L 291/20
JURNALUL OFÍCIAL AL UNIUNII EUROPENE
DIRECTIVA 2002/80/CE A COMISIEI
din 3 octombrie 2002
de adaptare la progresul tehnic a Directivei 70/220/CEE a Consiliului privind măsurile preconizate împotriva poluării aerului cu emisiile poluante provenite de la autovehicule
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 2001/116/CE a Comisiei (2) și, în special, articolul 13 alineatul (2) al celei dintâi,
având în vedere Directiva 70/220/CEE a Consiliului din 20 martie 1970 privind apropierea legislațiilor statelor membre referitoare la măsurile preconizate împotriva poluării aerului cu emisiile poluante provenite de la autovehicule (3), astfel cum a fost modificată ultima dată prin Directiva 2001/100/CE a Parlamentului European și a Consiliului (4) și, în special, articolul 5 al celei dintâi,
întrucât:
(1)
Directiva 70/220/CEE este una dintre directivele individuale ale procedurii de omologare de tip instituite prin Directiva 70/156/CEE a Consiliului.
(2)
Directiva 70/220/CEE a introdus o metodă de verificare a conformității vehiculelor introduse în circulație. Este necesar să se definească tipul de date care ar trebui colectate și comunicate de către un constructor autorității de omologare ca bază pentru verificarea dacă un vehicul este sau nu conform cu cerințele din Directiva 70/220/CEE pe perioada de durabilitate impusă. Ar trebui completată definiția unui vehicul care ar putea fi considerat ca un emițător peste limitele prescrise, în cazul în care, în urma supunerii la încercări și analize statistice a unui eșantion reprezentativ de autovehicule de un anumit tip, se confirmă emisii puternice pentru tipul menționat.
(3)
Ar trebui introduse măsuri tehnice pentru omologarea de tip a convertizoarelor catalitice de schimb, ca unități tehnice separate, pentru a garanta atât performanțele din punctul de vedere al emisiilor cât și, după caz, compatibilitatea acestora cu sistemul îmbarcat de diagnosticare (OBD) al vehiculului pentru care sunt proiectate. Ar trebui introduse măsuri de sprijinire a punerii în aplicare a acestor măsuri tehnice în statele membre, prin marcarea atât a convertizoarelor catalitice de schimb, cât și a convertizoarelor catalitice originale și a ambalajului acestora. De asemenea, ar trebui să se solicite o documentație suplimentară care să însoțească convertizoarele catalitice de schimb care au fost produse și puse în vânzare în Comunitate înainte de introducerea prezentei directive.
(4)
Directiva 70/220/CEE a introdus dispoziții pentru sistemele OBD. Pentru a se asigura ca dezvoltarea componentelor de schimb care sunt cruciale pentru funcționarea corectă a sistemului OBD să nu fie limitată de lipsa informațiilor disponibile pertinente privind sistemele OBD, ar trebui introduse prevederi care să solicite constructorului să pună la dispoziția autorității de omologare informațiile relevante în acest sens.
(5)
Cerințele tehnice referitoare la strategiile de indicare a disfuncționalităților se clarifică astfel încât se consideră că are loc o disfuncționalitate numai în cazul în care se depășesc pragurile OBD sau în cazul în care sistemul OBD nu este capabil să îndeplinească cerințele de monitorizare de bază prevăzute de prezenta directivă.
(6)
De asemenea, este necesar să se introducă modificări specifice pentru tratarea informațiilor OBD astfel încât să se poată evalua independent funcționarea vehiculului cu benzină sau cu gaz.
(7)
Având în vedere timpul scurt rămas până la 1 ianuarie 2003, dată de la care tipurile noi de vehicule care funcționează cu gaz ar trebui echipate cu un sistem OBD, este necesar să se permită omologarea de tip a vehiculelor alimentate cu gaz care prezintă un număr limitat de defecte minore care pot apărea în momentul sau anterior omologării. Autoritatea de omologare poate acorda și o prelungire a certificatului de omologare de tip pentru vehiculele care au fost deja omologate, în cazul în care se constată ulterior deficiențe în sistemul OBD de pe vehiculele în circulație. Prelungirile respective nu pot fi acordate în cazul în care capacitatea de monitorizare nu funcționează deloc. Ar trebui menționată o perioadă în care deficiențele autorizate de autoritatea de omologare să fie corectate la vehiculele produse în viitor.
(8)
Directiva 70/220/CEE ar trebui actualizată pentru a ține seama de progresul tehnic, în special de noile definiții ale codurilor de avarie standardizate suplimentare, ale codurilor de avarie suplimentare specifice producătorului și ale noilor coduri hexazecimale, precum și de standardul ISO 15031-6 și standardul SAE J2012, care au fost actualizate.
(9)
Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (5), astfel cum a fost modificată prin Directiva 2000/71/CE a Comisiei (6), prevede un conținut maxim de sulf de 50 mg/kg (părți pe milion) pentru benzina și motorina puse în vânzare în Comunitate de la data de 1 ianuarie 2005. Este necesară redefinirea carburanților de referință folosiți la încercările de omologare de tip a vehiculelor din punctul de vedere al limitelor emisiilor aplicabile din anul 2005 pentru a reflecta mai bine, după caz, conținutul de sulf, hidrocarburi aromatice și oxigen din benzina și motorina care vor fi disponibile pe piață din 2005 și care vor fi folosite de vehiculele echipate cu sisteme perfecționate de control al emisiilor sau cu motoare cu injecție directă.
(10)
Directiva 70/220/CEE ar trebui modificată în consecință.
(11)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic prin de Directiva 70/156/CEE,
ADOPTĂ PREZENTA DIRECTIVĂ:
Articolul 1
(1) Articolul 1 din Directiva 70/220/CEE se înlocuiește cu următorul text:
„Articolul 1
În sensul prezentei directive:
(a)
prin «vehicul» se înțelege orice vehicul astfel cum este definit în anexa II punctul (A) la Directiva 70/156/CEE;
(b)
prin «vehicul care funcționează cu GPL sau GN» se înțelege un vehicul prevăzut cu echipament specific pentru folosirea GPL sau GN în sistemul de propulsie. Un asemenea vehicul cu GPL sau cu GN poate fi proiectat și construit ca vehicul monocarburant sau bicarburant;
(c)
prin «vehicul monocarburant» se înțelege un vehicul proiectat în principal pentru a funcționa permanent cu GPL sau GN, dar poate fi prevăzut și cu un sistem pe benzină numai pentru scopuri de urgență sau numai pentru pornire, rezervorul de benzină având o capacitate de cel mult 15 litri de benzină;
(d)
prin «vehicul bicarburant» se înțelege un vehicul care poate funcționa parțial cu benzină și parțial fie cu GPL, fie cu GN.”
(2) Anexele I, II, III, IX, IX(a), X, XI și XIII se modifică în conformitate cu anexa la prezenta directivă.
Articolul 2
(1) Începând cu 1 iulie 2003, dacă vehiculele îndeplinesc cerințele Directivei 70/220/CEE, astfel cum este modificată prin prezenta directivă, statele membre:
(a)
nu pot să refuze acordarea omologării CE de tip în temeiul articolului 4 alineatul (1) din Directiva 70/156/CEE;
(b)
nu pot să refuze acordarea omologării naționale de tip;
(c)
nu pot să interzică înmatricularea, vânzarea sau introducerea în circulație a vehiculelor, în temeiul articolului 7 din Directiva 70/156/CEE.
(2) Dacă un tip nou de vehicul nu îndeplinește dispozițiile Directivei 70/220/CEE, astfel cum este modificată prin prezenta directivă, începând cu 1 iulie 2003, statele membre nu mai acordă:
(a)
omologarea CE de tip în temeiul articolului 4 alineatul (1) din Directiva 70/156/CEE sau
(b)
omologarea națională de tip.
Cu toate acestea, statele membre pot continua să acorde omologările de tip menționate în primul paragraf, în cazul în care se aplică articolul 8 alineatul (2) din Directiva 70/156/CEE.
(3) Dacă vehiculele nu îndeplinesc dispozițiile Directivei 70/220/CEE, astfel cum este modificată prin prezenta directivă, statele membre:
(a)
nu mai consideră certificatele de conformitate care însoțesc vehiculele noi în temeiul Directivei 70/156/CEE ca valabile în sensul articolului 7 alineatul (1) din directiva în cauză;
(b)
refuză înmatricularea, vânzarea sau introducerea în circulație a vehiculelor noi care nu sunt însoțite de un certificat de conformitate valabil în temeiul Directivei 70/156/CEE, cu excepția situațiilor în care se invocă dispozițiile articolului 8 alineatul (2) din Directiva 70/156/CEE.
(4) Alineatul (3) se aplică începând cu 1 ianuarie 2006:
(a)
vehiculelor din categoria M, cu excepția vehiculelor a căror masă maximă este mai mare de 2 500 kg și
(b)
vehiculelor din categoria N1 clasa I.
Alineatul (3) se aplică începând cu 1 ianuarie 2007:
(a)
vehiculelor din categoria N1 clasele II și III, astfel cum sunt definite în tabelul de la punctul 5.3.1.4 din anexa I la Directiva 70/220/CEE;
(b)
vehiculelor din categoria M a căror masă maximă este mai mare de 2 500 kg.
Articolul 3
(1) În ceea ce privește convertizoarele catalitice de schimb noi destinate montării la vehicule care au fost omologate în conformitate cu Directiva 70/220/CEE, astfel cum este modificată prin prezenta directivă, începând cu 1 iulie 2003, statele membre:
(a)
nu pot să refuze acordarea omologării CE de tip în temeiul articolului 4 alineatul (1) din Directiva 70/156/CEE;
(b)
nu pot să interzică vânzarea și instalarea acestora pe un vehicul.
(2) Începând cu 1 iulie 2003, statele membre nu mai acordă omologarea CE de tip în temeiul articolului 4 alineatul (1) din Directiva 70/156/CEE pentru un convertizor catalitic de schimb nou dacă nu este omologat în conformitate cu Directiva 70/220/CEE, astfel cum este modificată prin prezenta directivă.
(3) Statele membre continuă să autorizeze vânzarea și instalarea convertizoarelor catalitice de schimb noi pentru care s-a acordat omologarea de tip, în calitate de unitate tehnică separată, anterior intrării în vigoare a directivei pentru vehiculele introduse deja în circulație.
Articolul 4
Înainte de 1 iulie 2005, producătorii iau măsuri pentru a furniza informații suplimentare fie direct punctului de vânzare, fie eventualilor distribuitori, privind toate convertizoarele catalitice de schimb noi care au fost introduse pentru a fi puse în vânzare în UE înainte de data intrării în vigoare a prezentei directive și care nu îndeplinesc cerințele stabilite în Directiva 98/77/CE a Comisiei (7).
Informațiile suplimentare menționate în primul paragraf trebuie să îndeplinească condițiile stabilite la punctul 7 din anexa XIII la prezenta directivă.
Articolul 5
De la data intrării în vigoare a prezentei directive, dispozițiile detaliate la punctul 7 din anexa I la Directiva 70/220/CEE, astfel cum este modificată prin prezenta directivă, privind, în special, conformitatea vehiculelor în circulație se aplică tuturor vehiculelor care au fost omologate în conformitate cu cerințele Directivei 70/220/CEE, astfel cum sunt modificate prin Directiva 98/69/CE a Parlamentului European și a Consiliului (8) sau prin alte directive de modificare ulterioare.
Articolul 6
(1) Statele membre adoptă și publică, înainte de 31 mai 2003, dispozițiile necesare pentru a se conforma prezentei directive. Statele membre informează de îndată Comisia cu privire la aceasta.
Statele membre aplică aceste acte începând cu 1 iunie 2003.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 7
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Articolul 8
Prezenta directivă se adresează statelor membre.
Adoptată la Bruxelles, 3 octombrie 2002.